Nålefabrikken i Hjørring har gennem 35 år haft en central rolle i Danmarks store medicinalvirksomhed Novo Nordisk og udviklingen af insulin-medicin til diabetespatienter verden over. Hjørring-afdelingen har ansvaret for udvikling og produktionen af alle nåle og kvalitetssikring for Novo Nordisk. Fabrikken på Stenager Alle i Hjørring producerer hvert år flere hundrede millioner nåle til insulinpenne, som gør livet lettere for mennesker med diabetes verdenen over, fortæller Morten Caspersen, der er corporate vice president for virksomheden i Hjørring. - Nålefabrikken er helt central for Novo Nordisk, da det er her, at vi har ansvaret for den globale forsyning af alle Novo Nordisks nåle, og vi har ansvaret for at udvikle produktionsmetoderne, siger han. Beskæftiger 300 personer Novo Nordisk Needle Manufacturing and Sourcing, som er nålefabrikkens officielle navn, beskæftiger omkring 300 personer i en række forskellige faggrupper som industri- og procesoperatører, håndværkere, teknikere, maskinmestre, ingeniører og logistikuddannede. Hjørring Kommunes borgmester Arne Boelt (S) glæder sig, over den driftige virksomhed har adresse i Hjørring. - Det betyder meget for vores erhvervsliv, at en stor dansk børsnoteret virksomhed, der også rækker ud over landets grænser, har en del af deres produktion og det globale ansvar for nålekvaliteten her i Hjørring, siger han. Har været med hele vejen Insulinen revolutionerede behandlingen af diabetes , da den blev opdaget af to canadiske forskere i 1921, og allerede i 1923 begyndte en dansk produktion af insulin og forskning i Nordisk Insulinlaboratorium. Virksomheden har siden sin begyndelse ligget i førerfeltet inden for udvikling af blandt andet diabetesmedicin, og Novo Nordisk er i dag en af Danmarks allerstørste virksomheder.

Opsummering:
Novo Nordisk-fabrikken i Hjørring har siden 1986 produceret en pæn del af de nåle, der verden over bliver brugt i virksomhedens insulin-penne.